CELEX: 32019D0609
Language: el
Date: 2019-04-11 00:00:00
Title: Εκτελεστική απόφαση (ΕΕ) 2019/609 της Επιτροπής, της 11ης Απριλίου 2019, για την τροποποίηση της εκτελεστικής απόφασης 2014/709/ΕΕ όσον αφορά τη χρήση της δοκιμασίας ταυτοποίησης παθογόνου παράγοντα για την αφρικανική πανώλη των χοίρων, την αποστολή χοίρων διαμέσου περιοχών που παρατίθενται στο παράρτημά της και την εφαρμογή της απόφασης [κοινοποιηθείσα υπό τον αριθμό C(2019) 2739] (Κείμενο που παρουσιάζει ενδιαφέρον για τον ΕΟΧ)

15.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 104/92
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/609 ΤΗΣ ΕΠΙΤΡΟΠΗΣ
         της 11ης Απριλίου 2019
         για την τροποποίηση της εκτελεστικής απόφασης 2014/709/ΕΕ όσον αφορά τη χρήση της δοκιμασίας ταυτοποίησης παθογόνου παράγοντα για την αφρικανική πανώλη των χοίρων, την αποστολή χοίρων διαμέσου περιοχών που παρατίθενται στο παράρτημά της και την εφαρμογή της απόφασης
         
            
               [κοινοποιηθείσα υπό τον αριθμό C(2019) 2739]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
         Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς ελέγχους που εφαρμόζονται στο ενδοενωσιακό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
         Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (3), και ιδίως το άρθρο 4 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση 2014/709/ΕΕ της Επιτροπής (4) ορίζει μέτρα ελέγχου της υγείας των ζώων όσον αφορά την αφρικανική πανώλη των χοίρων στα κράτη μέλη ή σε ορισμένες περιοχές τους που αναφέρονται στο παράρτημά της («τα οικεία κράτη μέλη»). Η εν λόγω εκτελεστική απόφαση προβλέπει απαγορεύσεις στην αποστολή οικόσιτων χοίρων και προϊόντων χοίρων, καθώς και στην αποστολή άγριων χοίρων και προϊόντων άγριων χοίρων από τις περιοχές που παρατίθενται στο παράρτημά της. Επίσης, ορίζει κανόνες για την πρόληψη της εξάπλωσης της αφρικανικής πανώλης των χοίρων, στους οποίους συγκαταλέγονται και απαιτήσεις ενημέρωσης για τα κράτη μέλη. Τα μέτρα ελέγχου της υγείας των ζώων που ορίζονται στην εκτελεστική απόφαση 2014/709/ΕΕ εφαρμόζονται παράλληλα με εκείνα που ορίζονται στην οδηγία 2002/60/ΕΚ του Συμβουλίου (5), και αποσκοπούν στην καταπολέμηση της εξάπλωσης της αφρικανικής πανώλης των χοίρων, ιδιαίτερα σε ενωσιακό επίπεδο.
                  
               
                     (2)
                  
                  
                     Η εκτελεστική απόφαση 2014/709/ΕΕ προβλέπει επίσης παρεκκλίσεις από την απαγόρευση αποστολής ζώντων χοίρων από ορισμένες περιοχές που παρατίθενται στο παράρτημα της εν λόγω εκτελεστικής απόφασης, με την προϋπόθεση ότι πληρούνται ορισμένοι όροι.
                  
               
                     (3)
                  
                  
                     Η δοκιμασία ταυτοποίησης παθογόνου παράγοντα (πιο συγκεκριμένα, η ανίχνευση του γονιδιώματος ιού με την αλυσιδωτή αντίδραση πολυμεράσης, όπως περιγράφεται από το εργαστήριο αναφοράς της ΕΕ για την αφρικανική πανώλη των χοίρων) για την αφρικανική πανώλη των χοίρων είναι το αποτελεσματικότερο εργαλείο για την έγκαιρη ταυτοποίηση της εν λόγω νόσου, όπως καταδεικνύει η πείρα που έχουν αποκτήσει τα κράτη μέλη στη διάρκεια της εξέλιξης της νόσου στην Ένωση και όπως τεκμηριώνεται από την Ευρωπαϊκή Αρχή για την Ασφάλεια των Τροφίμων (EFSA) στην επιστημονική έκθεσή της για τις επιδημιολογικές αναλύσεις σχετικά με την αφρικανική πανώλη των χοίρων στις χώρες της Βαλτικής και την Πολωνία, η οποία δημοσιεύτηκε στις 23 Μαρτίου 2017· στην επιστημονική έκθεση της EFSA με θέμα τις επιδημιολογικές αναλύσεις σχετικά με την αφρικανική πανώλη των χοίρων στις χώρες της Βαλτικής και στην Πολωνία, που δημοσιεύτηκε στις 8 Νοεμβρίου 2017· και στην επιστημονική έκθεση της EFSA με θέμα τις επιδημιολογικές αναλύσεις σχετικά με την αφρικανική πανώλη των χοίρων στην Ευρωπαϊκή Ένωση, που δημοσιεύτηκε στις 29 Νοεμβρίου 2018 (6). Ως εκ τούτου, η δοκιμασία ταυτοποίησης παθογόνου παράγοντα για την αφρικανική πανώλη των χοίρων θα πρέπει να αντικαταστήσει τις εργαστηριακές δοκιμές που απαιτούνται σήμερα από την εκτελεστική απόφαση 2014/709/ΕΕ. Τα άρθρα 3 και 8 της εν λόγω εκτελεστικής απόφασης θα πρέπει, επομένως, να τροποποιηθούν.
                  
               
                     (4)
                  
                  
                     Με την προϋπόθεση ότι ορισμένοι όροι υγειονομικού ελέγχου που προβλέπονται στην εκτελεστική απόφαση 2014/709/ΕΕ εφαρμόζονται και τηρούνται δεόντως, η αποστολή ζώντων χοίρων από περιοχές που παρατίθενται στο μέρος II του παραρτήματος της εκτελεστικής απόφασης 2014/709/ΕΕ σε περιοχές άλλου κράτους μέλους οι οποίες παρατίθενται στα μέρη II ή III του εν λόγω παραρτήματος, μέσω παρακείμενων περιοχών που έχουν ήδη περιληφθεί στο παράρτημα και επιτρέπουν την εδαφική συνέχεια των περιορισμών για την αφρικανική πανώλη των χοίρων, δεν αποτελεί κίνδυνο για περαιτέρω μετάδοση του ιού, καθώς οι χοίροι μεταφέρονται μόνο μέσω περιοχών που υποβάλλονται στους εν λόγω περιορισμούς. Συνεπώς, δεν θα πρέπει να απαιτούνται, αφενός, η έγκριση των αρμόδιων αρχών των κρατών μελών των τόπων διαμετακόμισης και προορισμού για το εν λόγω εμπόριο και, αφετέρου, ορισμένες απαιτήσεις ενημέρωσης από μέρους του κράτους μέλους καταγωγής προς την Επιτροπή και τα άλλα κράτη μέλη. Επομένως, το άρθρο 3 παράγραφος 4 της εκτελεστικής απόφασης 2014/709/ΕΕ θα πρέπει να τροποποιηθεί αναλόγως.
                  
               
                     (5)
                  
                  
                     Η περίοδος εφαρμογής των μέτρων που προβλέπονται στην εκτελεστική απόφαση 2014/709/ΕΕ θα πρέπει να λαμβάνει υπόψη την επιδημιολογία της αφρικανικής πανώλης των χοίρων, καθώς και το χρονοδιάγραμμα που καθορίζεται στο κεφάλαιο περί αφρικανικής πανώλης των χοίρων του κώδικα υγείας χερσαίων ζώων του Παγκόσμιου Οργανισμού για την Υγεία των Ζώων, ως προς την επίτευξη του καθεστώτος απαλλαγής από την αφρικανική πανώλη των χοίρων. Κατά συνέπεια, δεδομένων της τρέχουσας επιδημιολογικής κατάστασης στην Ένωση και σε γειτονικές τρίτες χώρες και των προσπαθειών που απαιτούνται για την καταπολέμηση της εν λόγω νόσου, αλλά χωρίς παράλληλα να επιβάλλονται περιττοί περιορισμοί στο εμπόριο, θα πρέπει να παραταθεί η περίοδος εφαρμογής της εκτελεστικής απόφασης 2014/709/ΕΕ έως τις 21 Απριλίου 2021. Η ημερομηνία αυτή λαμβάνει υπόψη την ημερομηνία εφαρμογής του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου (7), ο οποίος εφαρμόζεται από τις 21 Απριλίου 2021 και προβλέπει μέτρα διασφάλισης σε περίπτωση νόσων των ζώων. Υπό το πρίσμα της τρέχουσας επιδημίας της αφρικανικής πανώλης των χοίρων, είναι σημαντικό να υπάρχει συνέχεια των μέτρων κατά της εν λόγω νόσου στο επίπεδο της Ένωσης.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εκτελεστική απόφαση 2014/709/ΕΕ τροποποιείται ως εξής:
            
                        1)
                     
                     
                        Το άρθρο 3 τροποποιείται ως εξής:
                        
                                    α)
                                 
                                 
                                    η παράγραφος 2 αντικαθίσταται από το ακόλουθο κείμενο:
                                    
                                                «2.
                                             
                                             
                                                οι χοίροι έχουν υποβληθεί στη δοκιμασία ταυτοποίησης παθογόνου παράγοντα για την αφρικανική πανώλη των χοίρων, η οποία διενεργήθηκε με αρνητικά αποτελέσματα σε δείγματα που ελήφθησαν σύμφωνα με τις διαδικασίες δειγματοληψίας όπως καθορίζονται στο σχέδιο για την εκρίζωση της αφρικανικής πανώλης των χοίρων που αναφέρεται στη δεύτερη παράγραφο του άρθρου 1 της παρούσας απόφασης, εντός περιόδου 7 ημερών πριν από την ημερομηνία της μετακίνησης, και έχει διενεργηθεί κλινική εξέταση για την αφρικανική πανώλη των χοίρων από επίσημο κτηνίατρο σε κάθε αποστολή χοίρων, σύμφωνα με τις διαδικασίες ελέγχου και δειγματοληψίας που προβλέπονται στο κεφάλαιο IV μέρος Α του παραρτήματος της απόφασης 2003/422/ΕΚ της Επιτροπής (*1), εντός του εικοσιτετραώρου που προηγείται της μετακίνησης των χοίρων, ή
                                             
                                          
                                       (*1)  Απόφαση 2003/422/ΕΚ της Επιτροπής, της 26ης Μαΐου 2003, για την έγκριση διαγνωστικού εγχειριδίου για την αφρικανική πανώλη των χοίρων (ΕΕ L 143 της 11.6.2003, σ. 35).»·"
                        
                                 
                              
                                    β)
                                 
                                 
                                    η παράγραφος 3 τροποποιείται ως εξής:
                                    
                                                i)
                                             
                                             
                                                το στοιχείο α) σημείο ii) αντικαθίσταται από το ακόλουθο κείμενο:
                                                
                                                            «ii)
                                                         
                                                         
                                                            περιλαμβάνουν κλινική εξέταση των χοίρων στην εκμετάλλευση, σύμφωνα με τις διαδικασίες ελέγχου και δειγματοληψίας που προβλέπονται στο κεφάλαιο IV μέρος Α του παραρτήματος της απόφασης 2003/422/ΕΚ·»·
                                                         
                                                      
                                          
                                                ii)
                                             
                                             
                                                το στοιχείο β) αντικαθίσταται από το ακόλουθο κείμενο:
                                                
                                                            «β)
                                                         
                                                         
                                                            η οποία εφαρμόζει τις απαιτήσεις βιοπροφύλαξης για την αφρικανική πανώλη των χοίρων όπως θεσπίστηκαν από την αρμόδια αρχή, και εξασφαλίζει ότι τουλάχιστον οι δύο πρώτοι νεκροί χοίροι ηλικίας άνω των 60 ημερών σε κάθε μονάδα παραγωγής και κάθε εβδομάδα έχουν υποβληθεί σε δοκιμασία ταυτοποίησης παθογόνου παράγοντα για την αφρικανική πανώλη των χοίρων, η οποία συμμορφώνεται με τις γενικές διαδικασίες και τα κριτήρια για τη συλλογή και τη μεταφορά δειγμάτων που προβλέπονται στο κεφάλαιο V του παραρτήματος της απόφασης 2003/422/ΕΚ,»·
                                                         
                                                      
                                          
                              
                                    γ)
                                 
                                 
                                    στην παράγραφο 4 τα στοιχεία α) και β) αντικαθίστανται από το ακόλουθο κείμενο:
                                    
                                                «α)
                                             
                                             
                                                οι χοίροι πληρούν οποιεσδήποτε άλλες κατάλληλες εγγυήσεις για την υγεία των ζώων σύμφωνα με το θετικό αποτέλεσμα μιας εκτίμησης του κινδύνου βάσει των μέτρων κατά της διασποράς της αφρικανικής πανώλης των χοίρων, εγγυήσεις οι οποίες απαιτούνται από την αρμόδια αρχή του κράτους μέλους του τόπου καταγωγής και εγκρίνονται από τις αρμόδιες αρχές των κρατών μελών των τόπων διαμετακόμισης και προορισμού, πριν από τη μετακίνηση των χοίρων· ωστόσο, η έγκριση από τις αρμόδιες αρχές των κρατών μελών των τόπων διαμετακόμισης και προορισμού δεν απαιτείται όταν οι τόποι καταγωγής, διαμετακόμισης και προορισμού των χοίρων παρατίθενται όλοι στο παράρτημα και είναι γεωγραφικά συνεχείς, έτσι ώστε να εξασφαλίζεται ότι οι χοίροι μετακινούνται μόνο διαμέσου περιοχών που παρατίθενται στο παράρτημα·
                                             
                                          
                                                β)
                                             
                                             
                                                το κράτος μέλος του τόπου καταγωγής ενημερώνει αμέσως την Επιτροπή και τα άλλα κράτη μέλη σχετικά με τις εγγυήσεις για την υγεία των ζώων και την έγκριση εκ μέρους των αρμόδιων αρχών όπως αναφέρεται στο στοιχείο α), και εγκρίνει κατάλογο των εκμεταλλεύσεων που συμμορφώνονται με τις εν λόγω εγγυήσεις για την υγεία των ζώων· ωστόσο, η ενημέρωση αυτή από το κράτος μέλος καταγωγής δεν απαιτείται όταν οι τόποι καταγωγής, διαμετακόμισης και προορισμού των χοίρων παρατίθενται όλοι στο παράρτημα και είναι γεωγραφικά συνεχείς, έτσι ώστε να εξασφαλίζεται ότι οι χοίροι μετακινούνται μόνο διαμέσου περιοχών που παρατίθενται στο παράρτημα·».
                                             
                                          
                              
                  
                        2)
                     
                     
                        Το άρθρο 8 παράγραφος 2 τροποποιείται ως εξής:
                        
                                    α)
                                 
                                 
                                    τα στοιχεία β) και γ) αντικαθίστανται από το ακόλουθο κείμενο:
                                    
                                                «β)
                                             
                                             
                                                προέρχονται από εκμετάλλευση η οποία εφαρμόζει τις απαιτήσεις βιοπροφύλαξης για την αφρικανική πανώλη των χοίρων όπως θεσπίστηκαν από την αρμόδια αρχή και εξασφαλίζει ότι τουλάχιστον οι δύο πρώτοι νεκροί χοίροι ηλικίας άνω των 60 ημερών σε κάθε μονάδα παραγωγής και κάθε εβδομάδα έχουν υποβληθεί σε δοκιμασία ταυτοποίησης παθογόνου παράγοντα για την αφρικανική πανώλη των χοίρων, η οποία συμμορφώνεται με τις γενικές διαδικασίες και τα κριτήρια για τη συλλογή και τη μεταφορά των δειγμάτων που προβλέπονται στο κεφάλαιο V του παραρτήματος της απόφασης 2003/422/ΕΚ·
                                             
                                          
                                                γ)
                                             
                                             
                                                έχουν υποβληθεί σε εργαστηριακές δοκιμές για την αφρικανική πανώλη των χοίρων, οι οποίες διενεργήθηκαν με αρνητικά αποτελέσματα σε δείγματα που ελήφθησαν σύμφωνα με τις διαδικασίες δειγματοληψίας όπως καθορίζονται στο σχέδιο για την εκρίζωση της αφρικανικής πανώλης των χοίρων που αναφέρεται στη δεύτερη παράγραφο του άρθρου 1 της παρούσας απόφασης, κατά τη διάρκεια περιόδου 7 ημερών πριν από την ημερομηνία της μετακίνησης, και έχει διενεργηθεί κλινική εξέταση για την αφρικανική πανώλη των χοίρων από επίσημο κτηνίατρο σε κάθε αποστολή ζώντων χοίρων σύμφωνα με τις διαδικασίες ελέγχου και δειγματοληψίας που προβλέπονται στο κεφάλαιο IV μέρος Α του παραρτήματος της απόφασης 2003/422/ΕΚ, εντός του εικοσιτετραώρου που προηγείται της μετακίνησης των χοίρων· ή»·
                                             
                                          
                              
                                    β)
                                 
                                 
                                    το στοιχείο δ) σημεία ii) και iii) αντικαθίσταται από το ακόλουθο κείμενο:
                                    
                                                «ii)
                                             
                                             
                                                περιλαμβάνουν κλινική εξέταση και δειγματοληψία στην εκμετάλλευση, σύμφωνα με τις διαδικασίες ελέγχου και δειγματοληψίας που προβλέπονται στο κεφάλαιο IV μέρος Α του παραρτήματος της απόφασης 2003/422/ΕΚ·
                                             
                                          
                                                iii)
                                             
                                             
                                                έλεγξαν την αποτελεσματική εφαρμογή των μέτρων που προβλέπονται στο άρθρο 15 παράγραφος 2 στοιχείο β) δεύτερη περίπτωση και τέταρτη έως έβδομη περίπτωση της οδηγίας 2002/60/ΕΚ.»
                                             
                                          
                              
                  
                        3)
                     
                     
                        Στο άρθρο 21, η ημερομηνία «31 Δεκεμβρίου 2019» αντικαθίσταται από την ημερομηνία «21 Απριλίου 2021».
                     
                  
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 11 Απριλίου 2019.
            
               
                  Για την Επιτροπή
               
               Jyrki KATAINEN
               
                  Αντιπρόεδρος
               
            
         
         
            (1)  ΕΕ L 395 της 30.12.1989, σ. 13.
         
            (2)  ΕΕ L 224 της 18.8.1990, σ. 29.
         
            (3)  ΕΕ L 18 της 23.1.2003, σ. 11.
         
            (4)  Εκτελεστική απόφαση 2014/709/ΕΕ της Επιτροπής, της 9ης Οκτωβρίου 2014, σχετικά με τα μέτρα ελέγχου της υγείας των ζώων όσον αφορά την αφρικανική πανώλη των χοίρων σε ορισμένα κράτη μέλη και για την κατάργηση της εκτελεστικής απόφασης 2014/178/ΕΕ (ΕΕ L 295 της 11.10.2014, σ. 63).
         
            (5)  Οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (ΕΕ L 192 της 20.7.2002, σ. 27).
         
            (6)  EFSA Journal 2017· 15(3):4732· EFSA Journal 2017· 15(11):5068· EFSA Journal 2018· 16(11):5494.
         
            (7)  Κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).